སྙན་ངག་གསར་པའི་ཁྱབ་ཁོངས་སུ་སྣང་ཚོད་རིང་ལུགས་༼༽དང་།འཆར་ཡན་རིང་ལུགས།ཡིད་བརྙན་རིང་ལུགས།དངོས་བརྒལ་རིང་ལུགས།དངོས་ཡོད་རིང་ལུགས་སོགས་སྙན་ངག་གི་ཐབས་རྩལ་སྣ་མང་ཞིག་འབྱུང་བཞིན་ཡོད་པས།སྙན་ངག་སྒྱུ་རྩལ་གྱི་བློ་སྦྱོང་དམན་པའི་དཔྱད་བརྗོད་པར་དཀའ་ངལ་མང་པོ་ཞིག་དང་འཕྲད་ཀྱིན་ཡོད་པས།སྙན་ངག་གི་རིག་པའི་གཞུང་ལུགས་ངེས་ཅན་ཞིག་གཞིར་བཟུང་སྟེ་སྙན་ངག་གསར་པའི་སྣང་ཚུལ་སྣ་ཚོགས་དང་སྒོས་སུ་བསྟན་བཅོས་དངོས་ལ་དཔྱད་ཞིབ་དང་གདེང་འཇོག་བྱེད་དེ་སྒྱུ་རྩལ་མཛེས་པ་ལྷོད་ཀྱིས་གྲོལ་པའི་ལས་ཀ་ཁྱད་པར་བ་དེ་སྙན་ངག་གསར་པའི་དཔྱད་བརྗོད་དུ་འདོད།རྩོམ་རིག་དཔྱད་བརྗོད་དང་རྩོམ་རིག་ལོ་རྒྱུས་གཉིས་ཀས་རྩོམ་པ་པོ་ཞིག་དང་བརྩམས་ཆོས་ཤིགདུས་སྐབས་ཤིག་དང་མི་རིགས་ཤིག་གི་རྩོམ་རིག་གི་རང་གཤིས་གསལ་པོར་སྟོན་དགོས་པནང་བཞིན།སྙན་ངག་གསར་པའི་དཔྱད་བརྗོད་ལ་མཚོན་ནའང་རང་གཤིས་སུ་གྲུབ་ཡོད་པའི་སྙན་ངག་གི་ཐབས་རྩལ་དང་ཡིད་བརྙན་སྡེབ་སྒྲིག་གི་ཆ།ཚོར་འདུ་འཕྲོས་སྦྱོར་དང་བརྗོད་གཞི་འདེམ་སྒྲིགསྐད་ཆའི་སྒྱུ་རྩལ་དང་ཡིད་ཁམས་མཛེས་རིག་སོགས་ཀྱི་ཐད་ནས་བརྩམས་ཆོས་དང་འབྲེལ་བའི་རྩོམ་པ་པོ།དུས་སྐབས་ཀྱི་ལོ་རྒྱུས་རྒྱབ་ལྗོངས་དང་མི་རིགས་རང་མཚན་པའི་སྙན་ངག་གི་ཁྱད་གཤིས་མཐའ་དག་གསལ་པོར་བསྟན་དེ་སྙན་ངག་རང་སྟེང་གི་མཛེས་པ་སྒོམ་པའི་བདག་ཉིད་ཅན་ཡིན་དགོས་པས།དཔྱད་བརྗོད་རེ་འགའ་བའི་དོན་དུ་སྙན་ངག་སྒྱུ་རྩལ་རང་སྟེང་གི་བསམ་གཞིག་ནས་མགོ་རྩོམ་འོསཞེས་རྩོམ་རིག་དཔྱད་བརྗོད་གང་ཡང་རུང་དཔྱད་པར་བྱ་བའི་བརྩམས་ཆོས་དཀྱིལ་སྙིང་བྱས་ཏེ་སྒྱུ་རྩལ་ཤེས་རྟོག་གི་རིག་པ་མཐའ་བཞིར་བསྐྱེད་པ་ནི་ཤིན་ཏུ་འགངས་ཆེན་ཞིག་ཏེ།སྙན་ངག་གསར་པའི་དཔྱད་བརྗོད་ཀྱང་གསར་རྩོམ་གྱི་སྣེ་སྟོན་དང་གཞུང་ལུགས་ཀྱི་ཁ་གསབ།མྱོང་རོལ་གྱི་མཐུན་རྐྱེན་བསྐྲུན་མཁན་དུ་ཅི་ནས་ཐོན་པར་བྱ་དགོས་ལ།དཔྱད་བརྗོད་ནི་རྩོམ་རིག་སྒྱུ་རྩལ་གྱི་བསྟན་བཅོས་ཀྱི་མཛེས་པའི་ཡོན་ཏན་དང་སྐྱོན་རྣམས་སོ་སོར་འབྱེད་པའི་ཚན་རིག་ཅིག་གོཞེས་སྐྱོན་བཏོན་ཡོན་ཏན་སྦེད་པའི་ཚུལ་གྱིས་མཐའ་གཉིས་སུ་མ་ལྷུང་བར་ཡོངས་ཁྱབ་རིན་ཐང་ངོས་ནས་རྩོམ་རིག་བརྩམས་ཆོས་ལ་ཤན་འབྱེད་དང་གདེང་འཇོགམཆན་འབྲེལ་བཅས་བྱེད་དགོས་ཤིང་།མཚན་ཉིད་རིག་པའི་ལྟ་བ་དང་མི་ཆོས་ཀུན་སྤྱོད་ཀྱི་ལྟ་བ།མཛེས་རིག་གི་ལྟ་བ་དང་རྩོམ་རིག་གི་ལྟ་བ།ཆབ་སྲིད་ལྟ་བའི་དགོངས་དོན་གཞིར་བཅོལ་ཏེ་གཞུང་ལུགས་དང་གསར་རྩོམ།དཔྱད་བརྗོད་གསུམ་ཟུང་འབྲེལ་སྒོས་གོང་སྤེལ་བྱེད་ན་ལེགས་པར་འདུག་ཅིང་།སྙན་ངག་ནི་རྩོམ་མཁན་རང་ཉིད་ཀྱི་ཚོར་བ་སྣ་ཐིག་ཏུ་བྱས་ཏེ་རྟོག་འཕྲུལ་གྱི་ལས་བགྱི་བའི་རིག་པ་སྣ་འཛོམས་ཤིག་དང་ཡུན་རིང་གི་བློ་སྦྱོང་ལས་འབུས་པའི་རིག་པའི་ཉིང་བཅུད་དུ་ཡོད་ཕྱིར།ཤེས་བྱ་ཀུན་འདུས་ཀྱི་ཀུན་སློང་ནམ་མཁར་བརྐྱངས་ཤིང་མིའི་གཉུག་གཤིས་རང་བཞིན་ལ་དང་དོད་གཟབ་ནན་བྱས་ཏེ་སྙན་ངག་འབྲི་བའི་དགོས་པ་དང་དམིགས་ཡུལ་ལ་སོགས་པར་བདེན་ཁ་གསལ་ཐག་ཆོད་པ་ཞིག་སྟེར་དགོས་སོ།།